Palemono geležinkelio stotis

Palemono geležinkelio stotis – stotis šiaurės rytinėje Kauno miesto dalyje Palemone. Stoja keleiviniai traukiniai Vilnius–Kaunas ir Kaunas–Šiauliai. Svarbus geležinkelio mazgas 1520 mm vėžės pločio geležinkelio linijoje Kaunas–Vilnius, didžiausia prekinė stotis Kauno regione, aptarnaujanti daug sunkiosios ir lengvosios pramonės įmonių Kauno Naujasodžio, Palemono, Petrašiūnų mikrorajonuose. Greta stoties yra įmonės „Palemono keramika“ statiniai.

Nuo Palemono stoties traukiniai gali būti nukreipti į Kauno geležinkelio stotį arba apylanka per Rokus link Kybartų.

Istorija 

Stotis atidaryta 1879 m. Iki XX a. pradžios vadinosi Neveronių vardu. 1916 m. vokiečių valdžios įsakymu buvo nutiestas geležinkelis tarp Palemono ir Gaižiūnų GS – dviejų kelių geležinkelis, labai sutrumpinęs keliones nuo Kybartų ir Kauno link Kėdainių ir Šiaulių, kadangi nereikėdavo važiuoti persirikiuoti Kaišiadorių stotyje.

2013–2015 m. pastatytas Kauno intermodalinis terminalas, skirtas europinės vėžės geležinkeliu gabenamiems kroviniams perkauti ir laikinai sandėliuoti, įsikursiantis 3 ha teritorijoje, tarp geležinkelio linijos ir pramonės sandėlių. Teritorijoje pastatytas apie 16 500 m² ploto terminalas, įrengta atvira aikštelė konteineriams ir puspriekabėms sandėliuoti, įrengta reikalinga infrastruktūra. Planuojama, kad teritorijoje bus perkraunami kroviniai iš geležinkelio transporto į autotransportą ir atvirkščiai. Kitas projektas − Kauno viešasis logistikos centras, turintis pranašumą prieš kitus regionus tiek keleivių, tiek krovinių pervežime dėl netoliese esančių Kauno oro uosto, Kauno LEZ, automagistralės , geležinkelio linijos Šeštokai–Kaunas–Kybartai.

2023 m. rugpjūčio 1 d. stotyje įvyko cheminė avarija – iš traukinio cisternos bėga metanolis. Dėl to pusantros valandos buvo sustabdytas bet koks traukinių eismas pro stotį. Avariją likvidavo bendrovės „Lietuvos geležinkeliai“ darbuotojai.

Galerija

Šaltiniai 

Kauno geležinkelio stotys